សេច​ក្តី​ថ្លែង​ការ​របស់​អង្គ​ការ​ WWF ក្នុង​ការ​គាំ​ទ្រ​រដ្ឋា​ភិបាល​ចិន​

ចំពោះ​ការ​ហាម​ឃាត់​ជា​បណ្តោះ​អា​សន្ន​លើ​ការ​ជួញ​ដូរ​សត្វ​ព្រៃ​

ដែល​ត្រូវ​បាន​គេ​សង្ស័យ​ថា​ជា​មូល​ហេតុ​នៃ​ការ​ឆ្លង​វីរុស កូ​រ៉ូ​ណា​

យើង​ខ្ញុំ​ពិត​ជា​មាន​សេច​ក្តី​ក្រៀម​ក្រំ​ណាស់​ចំពោះ​ការ​បាត់​បង់​ជីវិតមនុស្ស​ដោយ​សារ​ការ​ផ្ទុះ​ឡើង​នូវ ​វីរុសកូ​រ៉ូណា​ ហើយយើង​ខ្ញុំ​សូម​ចូល​រួម​រំលែក​ទុក្ខ​ដល់​ក្រុម​គ្រួសារ​ដែល​បាន​បាត់​បង់​សមាជិកជាទីស្រលាញ់​ និង​ជន​រង​គ្រោះ​ដោយការ​ឆ្លង​ជំងឺ​នេះ​។ ក្នុង​ពេល​ថ្មី​ៗ​នេះ រដ្ឋ​បាលជាតិ​​ព្រៃ​ឈើ​ នៃ​ប្រទេស​ចិន (NFGA) ​បាន​អនុវត្ត​វិធាន​ការ​មួយ​ចំនួន​ក្នុង​ការ​គ្រប់​គ្រង និង​បង្ការ​ការ​ឆ្លង​រាល​ដាល​​នៃ​វីរុស​នេះ​។ ហើយ​យើងខ្ញុំ​សូម​ស្វាគមន៍​ចំពោះ​សេច​ក្តី​ប្រកាស​របស់​ NFGA និង​នាយក​ដ្ឋានរដ្ឋាភិបាល​ពាក់​ព័ន្ធ​នានា​ក្នុង​ប្រទេស​ចិន​ ក្នុង​ការ​ដាក់ចេញនូវ​ការ​ហាម​ឃាត់​យ៉ាង​តឹង​រឹង​ចំពោះ​ការ​ជួញ​ដូរ​សត្វ​ព្រៃ​គ្រប់​ប្រភេទ​ ព្រម​ទាំង​ធ្វើ​ការ​ត្រួត​ពិនិត្យ​លិខិត​អនុញ្ញាតផ្សេងៗតាម​ទី​កន្លែងប្រើប្រាស់ ​ចិញ្ចឹម និង​បង្កាត់​ពូជ​សត្វ​ព្រៃ​នានា​​។ សេចក្តី​សម្រេច​របស់​ប្រ​ទេស​ចិន​ក្នុង​ការ​ហាម​ឃាត់​ជា​បណ្តោះ​អា​សន្ន​លើ​ការ​ជួញ​ដូរ​សត្វ​ព្រៃ​នេះ​ បញ្ជាក់​យ៉ាង​ច្បាស់​ពី​តម្រូវ​ការ​លើក​កម្ពស់​ចំណេះ​ដឹង​សាធារណៈ​ជន​ឱ្យ​បាន​ល្អ​ប្រសើរ​ជាង​មុន​ស្តី​អំពី​ហានិភ័យ​នានា​ចំពោះ​សុខ​ភាព​មនុស្ស​ដែល​បណ្តាល​មក​ពី​ការ​ជួញដូរ​សត្វ​ព្រៃ​គ្មាន​ការ​ត្រួត​ពិនិត្យ​ និង​ខុស​ច្បាប់ ព្រម​ទាំង​លើក​កម្ពស់ការយល់ដឹងពីហេតុប៉ះ​ពាល់​យ៉ាង​ធ្ងន់​ធ្ងរនៃការជួញដូរទៅ​លើ​ចំនួ​ន​សត្វ​ព្រៃ​ និង​ជីវៈ​ចម្រុះ​ជា​សកល​លោក​។

យើងខ្ញុំ​សូម​កោត​សរ​សើរ​ចំពោះ​ចំណាត់​ការ​យ៉ាង​រហ័ស​របស់​ភ្នាក់​ងារ​ពង្រឹង​ច្បាប់​គ្រប់​ជាន់​ថ្នាក់​របស់​ប្រទេស​ចិន​ក្នុង​ការ​បិទ​ទី​ផ្សារ​លក់​សត្វ​ព្រៃ​ ភ្លាមក្រោយពេល​ការ​ផ្ទុះ​ឡើង​នូវ ​វី​រុស​កូរ៉ូណា​ ថ្មី​នេះ​​ ដែល​ត្រូវ​បាន​សង្ស័យ​ថា​មាន​ប្រភព​ពីក្រុង​ វូ​ហាន (Wuhan) ក៏ដូចជា​កោត​សរ​សើរ​ចំពោះ​កិច្ច​ខិតខំប្រឹង​ប្រែង ​ក្នុង​ការ​បង្ក្រាប​ការ​ជួញ​ដូរ​សត្វ​ព្រៃ​ខុសច្បាប់ក្នុងរយៈ​ពេល​ប៉ុន្មាន​ឆ្នាំ​កន្លង​មក​នេះ។ ខណៈ​ដែល​ការ​បិទ​ទី​ផ្សារ​លក់​សត្វ​ព្រៃ​ជាវិធានការមួយប្រសើរ​ ការ​ដាក់ចេញនូវបម្រាមតែ​​មួយ​មុខ​នោះ​មិន​អាច​បញ្ឈប់​ការ​ជួញ​ដូរ​សត្វ​ព្រៃ​ខុស​ច្បាប់​បាន​ទេ​ ដរាប​ណា​តម្រូវ​ការ​សត្វ​ព្រៃ​នៅ​តែ​មាន​។ ករណី​ហានិភ័យ​លើ​សុខ​ភាពមនុស្ស​ដែលកំពុងកើតឡើងនេះ​ ​ជា​ការពញាក់ស្មារតី​ក្នុង​ការ​ទាម​ទារ​ឲ្យមានការ​បញ្ឈប់​ការ​ប្រើ​ប្រាស់​ដោយ​គ្មាន​និរន្តរភាព​នូវ​សត្វ​ព្រៃ និងផលិតផលសត្វព្រៃ​ដែល​កំពុង​ទទួល​រង​គ្រោះ​ ដោយការ​យក​សត្វ​ព្រៃ​មក​ធ្វើ​ជា​សត្វ​ចិញ្ចឹម​ យក​មក​ធ្វើ​ជា​អាហារ​ទទួល​ទាន និង​យក​មក​ធ្វើ​ជា​ឱសថ​នានា​។

អង្គ​ការ​ WWF សូម​ជម្រុញ​រដ្ឋា​ភិបាល​ចិន​ ឱ្យ​បន្ត​កិច្ច​ខិត​ខំ​ប្រឹង​ប្រែង​របស់​ខ្លួន​ក្នុង​ការ​កាត់​បន្ថយ​តម្រូវ​ការនៃ​សត្វ​ព្រៃ​ បន្ត​លើក​កម្ពស់​ការ​ផ្សព្វ​ផ្សាយ​ជា​សាធារណៈ និង​សហការ​ជាមួយ​រដ្ឋា​ភិបាល​ ស្ថាប័ន​អភិរក្សអន្តរជាតិ វិស័យ​ឯក​ជន​ និង​បណ្តាសហគមន៍​មូលដ្ឋាន​ ក្នុង​ការ​បញ្ឈប់​ការ​ជួញ​​ដូរ​សត្វព្រៃខុសច្បាប់​។ អង្គ​ការ WWF ត្រៀម​ខ្លួន​រួច​ជា​ស្រេច​ក្នុង​ការ​ផ្តល់​ការ​គាំ​ទ្រ​ផ្នែក​បច្ចេ​កទេស​ក្នុង​ការតាមដាន​ការ​ជួញ​ដូរ​សត្វ​ព្រៃ​ខុស​ច្បាប់​ និង​ជួយគាំទ្រ​ការ​កសាង​សមត្ថ​ភាពសម្រាប់ការងារ​ពង្រឹង​ច្បាប់​ ដើម្បី​ជួយ​ដល់វិធានការនៃការ​បិទ​ទី​ផ្សារ​សត្វ​ព្រៃ​ប្រកប​ដោយ​ប្រសិទ្ធ​ភាព​។

\_\_\_\_\_\_\_\_\_\_\_\_\_\_\_\_\_\_\_

សម្រាប់​ព័ត៌​មាន​បន្ថែម​ សូម​ទំនាក់​ទំនង​៖

Elizabeth Davis

202-495-4415

elizabeth.davis@wwfus.org

លោក ទេព អស្នា​រិទ្ធ​

ប្រធាន​កិច្ចការសាធារណៈ និង​គ្រប់​គ្រង​ព័ត៌​មាន​ នៃ​អង្គ​ការ WWF-កម្ពុជា​

ទូរ​ស័ព្ទ​លេខ​៖ ០១២ ៩៥៧ ៩១៩

អ៊ី​ម៉ែល​៖ asnarith.tep@wwf.org.kh

អំពី​អង្គ​ការ WWF-កម្ពុ​ជា​៖

អង្គ​ការ​ WWF​ ត្រូវបាន​បង្កើត​ឡើង​នៅ​ក្នុង​ប្រទេស​កម្ពុជា​ក្នុង​ឆ្នាំ​ ១៩៩៨ ។ បេសកកម្ម​របស់​អង្គ​ការ WWF

គឺ​ធា​នា​ឱ្យ​មាន​ការ​ចូល​រួម​គាំ​ទ្រ​ពី​មនុស្ស​គ្រប់​រូប​ដើម្បី​ធ្វើ​ការ​អភិរក្ស​នូវ​ជីវៈ​​ចម្រុះ​ដ៏​សម្បូរ​បែប​នៅ​ក្នុង​ព្រះ​រាជា​ណា​ចក្រកម្ពុជា​។ អង្គ​ការ​ WWF-កម្ពុជា​ នឹង​ជម្រុញ​ឱ្យ​​មាន​ឱ​កាស​ថ្មី​ៗ​ជា​ច្រើន​ដែល​ផ្តល់​ផល​ប្រយោជន៍​ដល់​មនុស្ស​ និង​ធ្វើ​ឱ្យ​ប្រសើរ​ឡើង​នូវ​កម្រិត​ជីវ​ភាព​របស់​ប្រជា​ពល​រដ្ឋ​ក្នុង​មូ​ល​ដ្ឋាន​ ព្រម​ទាំង​ចូល​រួម​កាត់​បន្ថយ​ភាព​ក្រី​ក្រ​ តាម​រយៈ​ការ​លើក​ទឹក​ចិត្ត​ឱ្យ​មាន​ការ​ប្រើ​ប្រាស់​​ធន​ធាន​ធម្ម​ជាតិ​ប្រកប​ដោយ​និរន្តរ​ភាព​។​

សម្រាប់​ព័ត៌​មាន​លំ​អិត​សូម​ចូល​ទៅ​កាន់​គេហទំព័រ​របស់​អង្គ​ការ​ WWF-កម្ពុជា​ wwf.org.kh